《送刘左史游吴越》
明代·卢龙云

楚中有高士，意气实霞举。薄宦不徇时，三仕未跻膴。

分符及盛年，地近庾山紫。赫赫何所知，闷闷只循理。

王门再曳裾，去思尚孔迩。行路转多艰，拂衣还故里。

十五男女儿，婚嫁俱毕矣。行年八十馀，矫矫类仙侣。

鼓棹出汉江，五岳从兹始。邯郸大道旁，别君逾二纪。

念我本同声，访我金陵市。促膝靡所谈，雅尚仍图史。

筋力不自劳，驱车又复起。吴越美遨游，选胜犹未已。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。